Alder er blevet et karrierestop i dansk politik. Er man i folkepensionsalderen, kan man godt glemme alt om ministerposter. Erfaring er ikke længere i høj kurs hos partilederne og unge ambitiøse folketingsmedlemmer.

Det er oplevelsen hos politiske veteraner som SF’s Holger K. Nielsen, venstremanden Bertel Haarder, socialdemokraten Mogens Lykketoft og den radikale Marianne Jelved.

- I forhold til andre lande er der kommet en ungdomskultur i dansk politik. Folk kommer tidligt ind i politik, og går tidligt væk fra politik. Der er ikke nogen Bernie Sanders, der stiller op herhjemme, og hvor du i USA oplever stor kampgejst hos politikere over 70 år, ser du det slet ikke herhjemme, siger Holger K. Nielsen.

Overordnet set er stemningen i dansk politik, at når man er fyldt 65 år, er det tid til at gå af. Holger K. Nielsen, SF.

Ved det kommende folketingsvalg genopstiller den 68-årige SF-politiker og tidligere minister ikke. Det er hans helt egen beslutning, men han lægger ikke skjul på, at han indirekte har oplevet aldersdiskrimination som folketingspolitiker i takt med, at tindingerne er grånet.

- Der er sådan en forventning – og det har der også været omkring mig – om, at det er på tide at træde tilbage, når man har siddet i så mange år.

- Jeg synes jo, at det er fint, at der er erfaring i et parti, men overordnet set er stemningen i dansk politik, at når man er fyldt 65 år, er det tid til at gå af, fastslår Holger K. Nielsen, der første gang kom i Folketinget i 1981.

Artiklen fortsætter under videoen.



Fyret som minister

Også Bertel Haarder advarer om, at det danske Folketing nødig skulle blive et slags ungdomsparlament.

- Der er en ubegrundet og mærkelig forventning om, at når man nærmer sig 70 år, skal man vist til at trække sig. Og det er uanset, at vi fire (Mogens Lykketoft, Marianne Jelved, Holger K. Nielsen og Haarder selv, red.) ligger tårnhøjt i alle tillidsmålinger, og det vigtigste i politik er tillid, fastslår Bertel Haarder.

For tre år siden mistede han sin ministerpost.

- Da jeg blev fyret som minister, lå jeg allerhøjest i tillidsmålingerne. Siden har jeg spøgt med, at det var derfor jeg skulle fyres, for så rykkede de alle sammen en tand op.

- Vi har intet problem hos vælgerne med vores alder. Overhovedet ikke. Men hos journalister og somme tider også hos kolleger har vi det, og det er selvfølgelig, fordi nogle gerne vil have vores poster, siger Bertel Haarder.

Det er et krisetegn, at så mange helt unge, hvoraf mange ikke engang har færdiggjort deres uddannelse eller har nogen arbejdslivserfaring, bliver valgt til Folketinget. Bertel Haarder, Venstre.

Hverken Mogens Lykketoft eller Marianne Jelved har personligt oplevet at blive diskrimineret på grund af alder, men begge ærgrer sig over, at alder og erfaring ikke er i høj kurs på Christiansborg.

- Jeg har haft den glæde at være lærer i 22 år og haft to perioder som kommunalbestyrelsesmedlem, inden jeg kom i Folketinget. Den erfaring har jeg været glad for, siger Marianne Jelved og beklager, at mange unge søger ind på Christiansborg uden synderlig meget erfaring fra arbejdslivet at trække på.

Både ungdomskulturen og de mange akademikere i Folketinget bekymrer de garvede politikere. Ikke fordi de selv er gamle og på vej ud af politik. Men fordi det skaber skel til befolkningen og mistillid, hvis parlamentet ikke repræsenterer befolknings-sammensætningen bare nogenlunde, anfører de.

- Det er et krisetegn, at så mange helt unge, hvoraf mange ikke engang har færdiggjort deres uddannelse eller har nogen arbejdslivserfaring, bliver valgt til Folketinget, siger Bertel Haarder.

Han peger på, at det er godt, at de unge har politiske ambitioner, men problemet er, at de blokerer for, at folk med erfaring og agtelse i lokalsamfundet stiller op og bliver valgt.

- Mange vælger politik som en karrierevej og starter som medlemssekretær på Christiansborg og ender som minister. Det er et problem, siger Bertel Haarder.

Rugbrødsarbejde skal have større værdi

Holger K. Nielsen fremhæver, at politik i stigende grad er blevet en karrierevej frem for et kald for mange unge. Ifølge ham er det forkasteligt, hvis man kun går ind i politik for at få en ministertitel på cv'et.

- Jeg synes godt, at man kan opvurdere rugbrødsarbejdet som almindeligt folketingsmedlem.

- Det er dybt meningsfuldt arbejde at sidde i et udvalg og arbejde med lovforslag og helt jordbundne ting. Men for nogle handler det om først at være folketingsmedlem, så minister - og bliver du ikke minister, gider du ikke mere, konstaterer Holger K. Nielsen med forarget stemme.

Det er et stort problem, hvis vi på grund af ungdomskulturen nærmer os en situation, hvor departementscheferne er cand.scient.pol’er, mens mange ministre er stud.scient.pol'er. Mogens Lykketoft, Socialdemokratiet.

Også Mogens Lykketoft vurderer, at de mange unge karrierefikserede akademikere i Folketinget er et problem for parlamentets troværdighed.

- Det er et stort problem, hvis vi på grund af ungdomskulturen herinde nærmer os en situation, hvor departementscheferne er cand.scient.pol’er, mens mange ministre er stud.scient.pol'er, fastslår han.

Marianne Jelved pointerer, at det er vigtigt, at vi i Danmark får en debat om parlamentarismen, så det at være almindelig folkevalgt får større prestige.

- I Folketinget skal der være nogle med forskellige baggrunde, alder, indsigt og erfaringer. Ellers bliver det for ensidigt, siger hun og påpeger, at desto mere parlamentarikerne ligner hinanden, jo snævrere en debat får vi i Folketinget, og jo større bliver kløften mellem politikere og vælgere.

Partiernes baglande skrumper

Veteranerne er enige om, at et af de største udfordringer for vores parlamentarisme, som vi kender det i dag, er de forsvindende små baglande, som de politiske partier har.

- Partierne er skrumpet ind til små grupper, der også ofte er lidt aparte i profil og alder i forhold til dem, der skal stemme på dem. I min barndom havde Socialdemokratiet cirka 300.000 medlemmer. I dag har vi – på en god dag – cirka 40.000 medlemmer, noterer Mogens Lykketoft.

Den gamle garde på Christiansborg er fulde af erfaring og energi, men mener ikke altid, at det bliver værdsat af yngre, ambitiøse karrierepolitikere. Nestorerne frygter, at fremtidige generationer kommer på Borgen i få år og ikke tager det daglige slid i Folketinget, fordi de vil have ministerposter. Foto: Andreas Beck.

Sammenlignet med 1970erne er der sket et dramatisk opbrud i dansk politik, når man ser på vælgervandringer, anfører de. Kernevælgerne er få. De klassiske mønstre, hvor smeden og håndværkeren stemte på et arbejderparti, og landmanden og direktøren på et borgerligt parti, er udviskede.

Nye partier som Liberal Alliance, Alternativet og Nye Borgerlige kan komme og gå, fordi vælgerne er troløse og shopper rundt. Man kan blive valgt som folketingskandidat på et vælgermøde, hvor der kun er dukket sytten mennesker op, betoner de.

- Hvis jeg endelig skulle blive bekymret for noget, er det den udvikling. Der er ikke den stabilitet i samfundet, som der var engang, siger Marianne Jelved og fremhæver, at det er vigtigt, at vælgerne har en form for politisk identitet og engagement.

Vores demokrati er stadig stærkere end i andre lande. Men der er en risiko for, at det krakelerer. Marianne Jelved, Radikale Venstre.

Mogens Lykketoft nikker, mens Bertel Haarder rynker panden.

- Når det politiske bagland er blevet så svagt, tager medierådgiverne, taktikerne og spindoktorerne over. Hvis jeg skal være helt ærlig, lytter partilederne jo mere til dem end til medlemmerne af folketingsgruppen, siger Bertel Haarder.

Det bekræfter Marianne Jelved med ordene: - Det er hammer irriterende!

Ifølge de politiske nestorer bør det være en hovedopgave for partilederne at forny partierne indefra, så der kommer mere liv, politisk indhold og medindflydelse til medlemmerne.

Og der er alvor i stemmen, når de appellerer til de yngre partiledere for at gøre noget.

- Vores demokrati er stadig stærkere end i andre lande. Men der er en risiko for, at det krakelerer, siger Marianne Jelved.

Bertel Haarder henviser til den berømte fysiker Stephen Hawkings, der har sagt, at 80 procent af al masse i universet er usynligt. At man ikke kan se det, der får universet til at hænge sammen.

- Jeg sammenligner den tillid, som Danmark er bygget op omkring, med det mørkestof, som Stephen Hawkings taler om. Sammenhængskraften i Danmark og tilliden er vores kit. Hvis tilliden går fløjten, er det et problem, fastslår Bertel Haarder.

Mogens Lykketoft pointerer, at det er vigtigere end nogensinde for toppolitikere at skabe tillid til vælgerne ved at gøre noget ved klimaforandringer, ulighed, folkevandringer og finansmarkeder, der fusker og stikker af med kæmpe gevinster.

- Velfærdsstatens hele konstruktion krakelerer jo, hvis de rige ikke betaler skat, og de fattige får lov at blive fattigere, siger han.